Predkladacia správa
k návrhu koncepcie ochrany bezpečnosti cestujúcej verejnosti a ochrany majetku v obvode železničných dráh

Návrh koncepcie ochrany bezpečnosti cestujúcej verejnosti a ochrany majetku v obvode železničných dráh (ďalej len „koncepcia“) je vypracovaný na základe schváleného Plánu práce vlády Slovenskej republiky na rok 2006. 

Materiál spracovala Železničná polícia, v spolupráci so Železnicami Slovenskej republiky, Železničnou spoločnosťou Slovensko, a.s., Železničnou spoločnosťou Cargo Slovakia, a.s. a Úradom pre reguláciu železničnej dopravy. Koncepcia je predkladaná ako iniciatívny návrh spoločného postupu pri zabezpečovaní bezpečnosti cestujúcej verejnosti a ochrany majetku v obvode železničných dráh. 

Základným cieľom návrhu koncepcie je splnenie podmienok vyššieho štandardu bezpečnosti v železničnej doprave, vyplývajúcich z potrieb a požiadaviek Európskej únie.

V úvode návrhu koncepcie je odôvodnenie potreby zaoberať sa bezpečnostnou situáciou v obvode železničných dráh. Materiál obsahuje stručné vyhodnotenie súčasného stavu úseku bezpečnosti s krátkou analýzou páchania protispoločenskej činnosti v obvode železničných dráh. Opatrenia na zvýšenie bezpečnosti sú rozdelené podľa jednotlivých úrovní a v rámci rozpracovania samostatných opatrení je uvádzaný súčasný stav v danej oblasti, navrhované opatrenia, časový harmonogram, návrh finančného zabezpečenia a čiastkový záver. 
Realizácia navrhovaných opatrení si vyžiada úzku spoluprácu medzi všetkými predkladajúcimi subjektmi ako aj s ďalšími orgánmi štátnej správy, samosprávy a fyzickými a právnickými osobami, ktoré vykonávajú činnosti v súvislosti so železničnou dopravou. 

Celková odhadovaná potreba finančných prostriedkov na zabezpečenie realizácie koncepcie ochrany bezpečnosti cestujúcej verejnosti a ochrany majetku v obvode železničných dráh s výnimkou opatrení na zabezpečenie ochrany vybraných zásielok prepravovaných v nákladnej železničnej doprave v rokoch 2006 až 2010 predstavuje sumu 303 453 tis. Sk. Opatrenia na zabezpečenie ochrany vybraných zásielok prepravovaných v nákladnej železničnej doprave si vyžiadajú investície na stacionárne zariadenia 400 tis. Sk a na jeden nákladný vozeň 10 tis. Sk.